**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΑΧΑΡΝΩΝ**

**ΑΝΑΚΟΙΝΩΣΗ**

Κατόπιν έκδοσης της αριθμ. Δ1α/Γ.Π.οικ. 38197/2021 ΚΥΑ (ΦΕΚ Β’ 2660/18-6-2021) «Έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα από το Σάββατο, 19 Ιουνίου 2021 και ώρα 6:00 έως και τη Δευτέρα, 28 Ιουνίου 2021 και ώρα 6:00» αποφασίζονται για το διάστημα από την Τρίτη 22 Ιουνίου 2021 έως και τη Δευτέρα 28 Ιουνίου 2021 και ώρα 6:00, τα ακόλουθα:

**Α) ΑΝΑΣΤΕΛΛΟΝΤΑΙ ΠΡΟΣΩΡΙΝΑ ΟΛΕΣ ΟΙ ΠΟΛΙΤΙΚΕΣ ΔΙΚΕΣ ΜΕ ΕΞΑΙΡΕΣΗ** :

1)Τις δίκες της τακτικής διαδικασίας που εκδικάζονται σύμφωνα με τις διατάξεις του ν. 4335/2015 (Α’ 87).

2) Tις δίκες τακτικής διαδικασίας που εκδικάζονται σύμφωνα με τις διατάξεις του ν.2915/2001 (Α’109), όπως τροποποιήθηκε με τον ν. 4055/2012 (Α’ 51).

3)Τις δίκες στις οποίες εφαρμόζονται οι ειδικές διατάξεις για τις μικροδιαφορές.

4)Tις δίκες ειδικών διαδικασιών.

5)Τις δίκες ασφαλιστικών μέτρων στις οποίες δεν εξετάζονται μάρτυρες, με τη δυνατότητα προσκόμισης ενόρκων βεβαιώσεων. Κατ’εξαίρεση αποκλειστικά και μόνο στις δίκες ασφαλιστικών μέτρων που έχουν ως αντικείμενο ανακοπές και αιτήσεις αναστολής κατά της εκτελεστικής διαδικασίας, εργατικές διαφορές, εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737,738 ΚΠολΔ, ευρωπαϊκή διαταγή δέσμευσης λογαριασμού κατά άρθρο 738Α ΚΠολΔ, τις ανακλήσεις αυτών, τις σχετικές με αυτές διαφορές του άρθρου 702 ΚΠολΔ, τις δίκες ασφαλιστικών μέτρων νομής, καθώς και τις δίκες της παρ. 3 του άρθρου 943 ΚΠολΔ, στις οποίες δύνανται να εξετάζονται μάρτυρες στο ακροατήριο.

6)Τις δίκες εκουσίας δικαιοδοσίας και τις δίκες που αφορούν ειδικούς νόμους, οι οποίες δικάζονται με τη διαδικασία της εκουσίας δικαιοδοσίας και τις δίκες του ν.3869/2010 και του άρθρου 1 του ν.4745/2020 (Α’214).

7) Τις αιτήσεις χορήγησης και ανάκλησης προσωρινών διαταγών, οι οποίες συζητούνται δια υπομνημάτων των πληρεξουσίων δικηγόρων των διαδίκων και χωρίς την εξέταση μαρτύρων. Οι προσωρινές διαταγές που έχουν χορηγηθεί και έχουν ισχύ έως τη συζήτηση της υπόθεσης, παρατείνονται οίκοθεν με απόφαση της Προέδρου Υπηρεσίας, η οποία ορίζει τη διάρκεια παράτασης των προσωρινών διαταγών.

Σημειώνεται ότι θα πραγματοποιείται χρονικός καταμερισμός των υποθέσεων στο πινάκιο, προεκφωνήσεις δε υποθέσεων **ΔΕΝ** θα γίνονται και κάθε υπόθεση θα εκφωνείται (ή θα ματαιώνεται η συζήτησή της) κατά την αριθμητική και χρονική σειρά της στο πινάκιο.

Στις υποθέσεις που επιτρέπεται η εξέταση μαρτύρων στο ακροατήριο, εφόσον όλοι οι διάδικοι δεν επιθυμούν να εξετάσουν κατά τη συζήτηση των υποθέσεων μάρτυρα, μπορούν να το δηλώσουν στη γραμματεία του Δικαστηρίου μέσω μηνύματος ηλεκτρονικού ταχυδρομείου, το αργότερο μέχρι τη δωδεκάτη ώρα της προηγούμενης της δικασίμου εργάσιμης ημέρας, προκειμένου η συζήτηση της υπόθεσής τους να τεθεί στην αρχή του πινακίου ή εκθέματος (άρθρο 83 παρ. 4 ν. 4790/2021).

Συναινετικά αιτήματα αναβολής για τις υπό στοιχεία 2), 3), 4), 5) και 6) υποπεριπτώσεις υποβάλλονται σύμφωνα με την παρ. 3 του άρθρου 83 του ν.4790/2021.

**B) ΕΠΙΤΡΕΠΕΤΑΙ ΑΥΣΤΗΡΑ ΚΑΤΟΠΙΝ ΤΗΛΕΦΩΝΙΚΗΣ ΠΡΟΣΥΝΕΝΝΟΗΣΗΣ:**

1) Η κατάθεση με φυσική παρουσία, πάσης φύσεως δικογράφων των διαδικασιών, που δεν είναι δυνατή η ηλεκτρονική κατάθεση δικογράφου. Στις διαδικασίες για τις οποίες λειτουργεί η ηλεκτρονική κατάθεση δικογράφων (νέα τακτική διαδικασία, περιουσιακές διαφορές) τα σχετικά δικόγραφα θα κατατίθενται ηλεκτρονικά.

2) Η κατάθεση αιτήσεων παροχής νομικής βοήθειας αποκλειστικά και μόνο εφόσον αφορούν στη διεκπεραίωση υποθέσεων που εξαιρούνται της αναστολής.

3) Η κατάθεση αιτήσεων διαταγών πληρωμής, απόδοσης μισθίου, κληρονομητηρίων, σύστασης σωματείου και τροποποίησης καταστατικού σωματείου.

4) Η λήψη ενόρκων βεβαιώσεων.

5) Η έκδοση και λήψη απογράφων.

6) Η λήψη αντιγράφων αποφάσεων, πράξεων, διατάξεων, διαταγών, διαθηκών, σχετικών εγγράφων κλπ.

7) Οι καταθέσεις δηλώσεων τρίτου.

8) Η διενέργεια αποποιήσεων κληρονομίας.

9) Η χορήγηση πιστοποιητικών, με φυσική παρουσία, αποκλειστικά και μόνο όσων δεν εκδίδονται ηλεκτρονικά.

10) Οι βεβαιώσεις γνησίου υπογραφής για τα συναινετικά διαζύγια.

11) Η συζήτηση συναινετικών προσημειώσεων υποθήκης με έγγραφη διαδικασία σύμφωνα με το άρθρο 161 του ν. 4764/2020 και

 12) Η διενέργεια προκαταρκτικών εξετάσεων και προανακρίσεων.

**Γ) ΟΙ ΕΙΣΕΡΧΟΜΕΝΟΙ ΣΤΟ ΚΑΤΑΣΤΗΜΑ ΤΟΥ ΕΙΡΗΝΟΔΙΚΕΙΟΥ, ΠΑΡΑΚΑΛΟΥΝΤΑΙ ΟΠΩΣ ΤΗΡΟΥΝ ΤΑ ΚΑΤΩΘΙ ΠΡΟΒΛΕΠΟΜΕΝΑ ΜΕΤΡΑ ΑΣΦΑΛΕΙΑΣ:**

1. Να χρησιμοποιούν μάσκα σε όλους τους χώρους και αντισηπτικό.
2. Να τηρούν απόσταση μεταξύ τους (τουλάχιστον 1,5 m).
3. Nα εισέρχονται ένας, ένας στους χώρους των γραφείων του Ειρηνοδικείου.
4. Να μην υπερβαίνουν στον αριθμό τους δεκαπέντε (15) στην αίθουσα του ακροατηρίου.

 **ΑΧΑΡΝΕΣ, 22/6/2021**

**Η Διευθύνουσα το Ειρηνοδικείο Αχαρνών**

**Δήμητρα Αγγελοπούλου**

**Ειρηνοδίκης Γ’**